सिंगापुर ओपन बैडमिंटन : सायना हारीं  
भारतीय बैडमिंटन स्टार सायना नेहवाल सिंगापुर ओपन सुपर सीरीज-2011 के एकल मुकाबलों के दूसरे दौर में हार गई हैं।
विश्व की चौथी वरीयता प्राप्त भारतीय बैडमिंटन स्टार सायना नेहवाल सिंगापुर ओपन सुपर सीरीज-2011 के एकल मुकाबलों के दूसरे दौर में हार गई हैं।  खिताब की रक्षा करने उतरी सायना को गुरुवार को चीनी ताइपे की खिलाड़ी शाओ चेह चेंग ने 8-21, 21-10, 21-19 से पराजित किया।  सायना ने बुधवार को खेले गए पहले दौर के मुकाबले में चीन की खिलाड़ी लू लान को 21-18, 13-21, 21-16 से पराजित किया था लेकिन चेंग के खिलाफ उनकी एक न चली। गैरवरीयता प्राप्त चेंग के खिलाफ सायना ने पहला गेम आसानी से अपने नाम किया था लेकिन दूसरे गेम में वह फिसड्डी साबित हुईं। इसके बाद हालांकि सायना ने तीसरे गेम में चेंग को जीत हासिल करने से रोकने की भरपूर कोशिश की लेकिन वह सफल नहीं हो सकीं।